**Наманган вилояти ҳокимлиги томонидан 2019 йилнинг 9 ойи мобайнида жисмоний ва юридик шахсларнинг мурожаатлари билан ишлаш ва юзага келаётган муаммоларни бартараф этишга қаратилган таклифлар тўғрисида таҳлилий**

**АХБОРОТ**

Муҳтарам Президентимиз томонидан 2019 йилни “Фаол инвестициялар ва ижтимоий ривожланиш йили” деб эълон қилингандан сўнг халқ билан мулоқот ва уларни қийнаб келаётган муаммоларни ҳал этиш билан боғлиқ амалий ишлар яна бир юқори босқичга кўтарилди.

Жойларда аҳоли билан юзма-юз ва очиқ мулоқот ўтказиш, улар томонидан қўтарилаётган муаммоларни ҳал этиш бўйича бир қатор ишлар амалга оширилмоқда. Жумладан, ҳар ҳафтада вилоят ҳокими томонидан Ўзбекистон Республикаси Президентининг Наманган вилоятидаги Халқ қабулхонасида ҳамда вилоят ҳокимлигида мунтазам шахсий қабуллар, шунингдек тадбиркорлар учун алоҳида қабуллар ўтказилиб келинмоқда.

Шунингдек, вилоят ҳокимининг “Telegramm” ва “Facebook”даги расмий саҳифалари орқали туну-кун мурожаатлар қабул қилиниб, ижрога қаратилиб, назоратга олинмоқда. Мунтазам равишда 4 та сектор раҳбарлари иштирокида жойларда аҳоли ва тадбиркорлар учун сайёр қабуллар ўтказилмоқда.

**Вилоят ҳокимлигига 2019 йил 9 ойи** давомида жисмоний ва юридик шахслардан жами **6213 та ёзма ва оғзаки** мурожаатлар келиб тушган бўлиб, **2018 йилнинг ўтган даврида** бу кўрсаткич **6113 тани** ташкил этгани ҳолда **100 тага кўпайган.** Энг кўп мурожаатлар **Наманган шаҳар 11121 та (38.1%), Уйчи тумани 3192 та (12.2%), Косонсой тумани 2764 та (9.8%) ва Поп туманлари 2820 та (9.9%)** ҳиссасига тўғри келади.

2019 йил 9 ойи давомида **вилоят ҳокимлигида** раҳбарлар томонидан **4173 нафар** жисмоний ва юридик шахслар **қабул қилинган.   
2018 йилнинг ҳудди шу даврида** бу кўрсаткич **4025 нафарни** ташкил этган бўлиб, **қабулга келувчилар** ўтган йилнинг шу даврига нисбатан **148 тага ёки 2,3% га кўпайган.**

Ҳар бир мурожаат ортида инсон тақдири туришини инобатга олган ҳолда мурожаатларни бевосита муаллиф иштирокида ўрганиш, кўтарилган масалани жойида ижобий ҳал этиш ёки қонунчиликда белгиланган нормалар бўйича тушунтириш бериш амалиётига алоҳида эътибор бериб келинмоқда.

Вилоят ҳокимлигига келиб тушаётган мурожаатларни масалалар кесимида таҳлил этилганда, асосий мавзулар уй-жой 1486 та (36.1%), иш, иш ҳақи ва имтиёз масалаларида 682 та (15.1%), дин масалалари 502 та (7.6%) моддий ёрдам 485 (7.2%) та, соғлиқни сақлаш 335 та (6.0%) масалаларни ташкил этади.

**Шаҳар ва туманлар ҳокимликларига келиб тушаётган**

**жисмоний ва юридик шахсларнинг мурожаатлари бўйича**

2019 йилнинг 9 ойи давомида **шаҳар ва туманлар ҳокимликларига** келиб тушган мурожаатларнинг жамланмасини тахлил қилинганда жисмоний ва юридик шахслардан жами **24537 та ёзма ва оғзаки мурожаатлар**  келиб тушган бўлиб, **2019 йилнинг худди шу даврида** бу кўрсаткич **23534 тани** ташкил этган ҳолда **1003 тага** **кўпайган.** Энг кўп мурожаатлар **Наманган шаҳар 11121 та (38.1%), Уйчи тумани 3192 та (12.2%), Косонсой тумани 2764 та (9.8%) ва Поп туманлари 2820 та (9.9%)** ҳиссасига тўғри келади.

**2019 йилнинг 9 ойи** давомида **шаҳар ва туманлар ҳокимликларида** раҳбарлар томонидан **9162 нафар** жисмоний ва юридик шахслар қабул қилинган. **2018 йил** 9 ойида бу кўрсаткич **8208 нафарни** ташкил этган бўлиб, қабулга келувчилар ўтган йилнинг шу даврига нисбатан **954 тага кўпайган.**

Шаҳар ва туманлар ҳокимликларига келиб тушаётган мурожаатларни масалалар кесимида таҳлил этилганда, асосий мавзулар уй-жой ва ер олиш масалаларида 10086 (49.6%) та, тадбиркорликни ривожлантириш масалаларида 1386 та (11.6%), моддий ёрдам 985 (9.6%) та, банк-кредит   
867 та (6,4%) масалаларини ташкил этади.

**Президент виртуал қабулхонаси бўйича:**

Ўзбекистон Республикаси Президентининг виртуал қабулхонасидан 2019 йил 9 ойи давомида вилоят ҳокимлигига жисмоний ва юридик шахслардан жами 10717 та мурожаатлар келиб тушиб, мурожаатлар сони 2018 йил 9 ойи (12186 та)га нисбатан 1469 тага ёки 12,0 % га камайган.

МУАММОЛАР:

1) Амалдаги қонунчиликка мувофиқ, ҳар бир давлат бошқаруви органида жисмоний ва юридик шахсларнинг мурожаатлари билан ишлайдиган алоҳида таркибий бўлинма ташкил этиш белгиланган бўлсада, вилоятлар ҳокимликларининг тасдиқланган тузилмасида жисмоний ва юридик шахсларнинг мурожаатлари билан ишлайдиган алоҳида таркибий бўлинма назарда тутилмаган. Шу сабабли, молия-хўжалик муносабатлари билан шуғулланувчи вилоятлар ҳокимликларининг Ишлар бошқармаси (штат бирлигидаги бош мутахассис лавозимидан Девонхона мудири, етакчи мутахассис штатидан хатлар билан ишловчи мутахассис фаолият юритса), Президент виртуал қабулхонасидан келган мурожаатларни қабул қилиш, ижрога қаратиш ва натижаларини киритиш билан вилоят ҳокимлигида норматив-ҳуқуқий қарор ва фармойишларни ҳуқуқий экспертизадан ўтказиш ва ҳокимлик манфаатларини судларда ҳимоя қилиш билан шуғулланувчи юридик хизмат ходимлари шуғулланиб келишмоқда.

Ўзбекистон Республикаси Президентининг “Юридик хизмат фаолиятини тубдан такомиллаштириш чора-тадбирлари тўғрисида” 2017 йил 19 январдаги ПҚ–2733-сон қарорининг 2-бандида юридик хизмат ходимларига қонун ҳужжатларида назарда тутилмаган функциялар юклатилишига йўл қўйилмаслиги қатъий белгилаб қўйилган.

2) Президент виртуал қабулхонасидан келаётган айрим мурожаатларда жиноят ҳақидаги ариза ва хабар (фермер хўжалигига мақбуллаштириш жараёнида ер участкасини расмийлаштириб бериш эвазига туман ҳокимлиги мансабдорлари муайян маблағни олган ёки кимдир берган ва ҳ.к) бераётган бўлсада, маҳаллий ижро ҳокимликларига ижро учун юборилмоқда. Мазкур мурожаатлар бевосита ҳуқуқни муҳофаза қилувчи идораларга тааллуқли бўлиб, жиноят-процессуал қонунчилиги талаблари асосида кўриб чиқилиши, мурожаатда келтирган ҳолатлар бўйича терговга қадар текширув ҳаракатлари ўтказилиши лозимлиги кўрсатилиб, тегишлилигига кўра ваколатли ҳуқуқ-тартибот идорасига юбориш сўралсада, “мақбуллаштириш жараёни қонунийлиги ўрганилсин” деб яна маҳаллий ижро ҳокимликларига йўналтирилмоқда.

ТАКЛИФЛАР:

1) Келгусида жисмоний ва юридик шахсларнинг мурожаатлари билан самарали иш олиб боришни йўлга қўйиш мақсадида, вилоятлар ҳокимликлари тузилмасида жисмоний ва юридик шахсларнинг мурожаатлари билан ишлайдиган (3 штат бирлиги - бўлим бошлиғи, бош мутахассис, етакчи мутахассис) алоҳида таркибий бўлинма ташкил этиш таклиф қилинади.

2) “Жисмоний ва юридик шахсларнинг мурожаатлари тўғрисида”ги Ўзбекистон Республикаси Қонунининг 29-моддасида мазкур Қонунда белгиланган бошқа талабларга мувофиқ бўлмаган мурожаатлар кўриб чиқилмаслиги белгиланган. Бироқ, Президент виртуал қабулхонасидан келаётган айрим мурожаатларда мурожаат этувчилар томонидан қонунсиз талаблар қўйиш (“фарзандимни уйлантириб қўйинг”, “чет элда таҳсил олаётган фарзандим учун йирик миқдордаги контракт пулини тўлаб беринг ёки ҳомий ташкилот бириктириб беринг”, “бошланғич тўловсиз намунали   
уй-жой олиб беринг” ва ҳ.к) юқоридаги қонун талабларига мувофиқ бўлмаганлиги сабабли, Президент виртуал қабулхонаси ишчи гуруҳи томонидан ушбу турдаги мурожаатлар келиб тушган вақтда қабул қилинмаслиги, шу жараённинг ўзидаёқ ушбу қонун талаби кўрсатилиб, қабул қилмаслик ва ижрога йўналтирмаслик таклифи билдирилади.

Наманган вилояти ҳокимлиги томонидан топшириқда кўрсатилган вазифалар ижросини ўз вақтида ва самарали ташкил қилиш тадбирлари амалга ошириб борилиши таъминланади.

**Наманган вилояти ҳокимлиги**